和範孫閑行溪西得梅數花韻  其一
作者：杜知仁
朝代：宋

paragraphs: 寒梅我故人，歲必以文會。
涴墨尚可覆，未知凡幾醉。
晚乃得此詩，山靈以爲最。
置身風月上，出語色香外。
駕言孤絕處，壞枝委顛沛。
懸崖折披竹，斷澗强病檜。
窮交僅如此，過是藐無輩。
碧眼苦好奇，於焉有深嗜。
迎長得一花，以爲時可矣。
遂若天下春，筆頭頓生氣。
我屬閉關日，一枝偕寤寐。
敢賀微陽來，尚虞堅冰至。
結束果何在，飄零初不計。
政恐負歲寒，或爲識者喟。